ፓርኮችን ከጎበኙ ቱሪስቶች ከ5 ሚሊዮን ብር በላይ ገቢ ተገኘ
– በበጀት ዓመቱ የመጀመሪያ ሶስት ወራት በአገሪቱ የሚገኙ የተለያዩ ፓርኮችን ከጎበኙ ቱሪስቶች 5 ነጥብ 39 ሚሊዮን ብር ገቢ መገኘቱን የዱር እንስሳት ልማትና ጥበቃ ባለሥልጣን አስታወቀ።የባለሥልጣኑ የሕዝብ ግንኙነትና ኢንፎርሜሽን ዳይሮክቶሬት ዳይሬክተር አቶ መብራቱ ኃይሉ ለዋልታ ኢንፎርሜሽን ማዕከል እንደገለጹት ገቢው የተገኘው የተለያዩ ፓርኮችን ከጎበኙ 11ሺ768 ቱሪስቶች ነው፡፡ፓርኮቹን ከጎበኙት ቱሪስቶች መካከል 6ሺ345 ያህሉ የውጭ አገር ዜጎች ሲሆኑ የተቀሩት 5ሺ 423 ጎብኚዎች ደግሞ የአገር ውስጥ መሆናቸውን ዳይሬክተሩ ተናግረዋል፡፡ባለሥልጣኑ በበጀት ዓመቱ የመጀመሪያ ሶስት ወራት ከቱሪስቶች 16 ነጥብ 25 ሚሊዮን ብር ገቢ ለመሰብሰብ ቢያቅድም ወቅቱ የውጭ  አገር ቱሪስቶች ፍሰት የሚቀንስበት ወቅት በመሆኑ  5 ነጥብ 39 ሚሊዮን ብር ብቻ  ገቢ መሰብሰብ መቻሉን አቶ መብራቱ አስረድተዋል።በሩብ ዓመቱ 16ሺ 400 የውጭ አገርና 8ሺ800 የአገር ውስጥ ቱሪስቶች  የተለያዩ  ፓርኮችን ይጎበኛሉ ተብሎ ቢጠበቅም 6ሺ345 የውጭ አገርና 5ሺ 423 የአገር ውስጥ ቱሪስቶች ብቻ ፓርኮቹን መጎብኘታቸውን ገልጸዋል፡፡ በተያያዘ ዜና በበጀት ዓመቱ የመጀመሪያ ሶስት ወራት በዱር እንስሳት መጠበቂያ ፓርኮች አካባቢ ለሚገኙ 24ሺ224 ለሚሆኑ የህብረተሰብ ክፍሎች በዱር እንስሳት አስፈላጊነትና ጠቀሜታዎች ዙሪያ የግንዛቤ ማስጨበጫ ስልጠና መሰጠቱን ዳይሬክተሩ ተናግረዋል። በፓርኮቹ አካባቢ የሚኖሩ ወጣቶች በዘርፉ ኢኮኖሚያዊ ጥቅም እንዲያገኙ በተደረገ ጥረትም በሩብ ዓመቱ 1ሺ 474 ወጣቶች የተለያዩ ባህላዊ ሥጦታዎችን በማቅረብና በተዛማጅ ሥራዎች በመሠማራት ተጠቃሚ ሊሆኑ መቻላቸውን ተናግረዋል፡፡